September 1, 2021 – Swartland Joernaal Skip to content
R32 000 vir duurste ram
By die afgelope SAVM Produksieveiling wat op Alexandershoek aangebied is, is die duurste ram vir R32 000 verkoop. Hier is Appie Maritz (afslaer BKB), Gawie en Pieter Carstens (verkopers) en hanteerder Donovan Syster (Carstens Boerdery). Die koper van hierdie ram is Janec Boerdery van die Paarl.
Winetech en Vinpro oor volhoubaarheid in wynbedryf
Winetech en Vinpro skyn die kollig op volhoubaarheid in die wynbedryf tydens 'n reeks streeksinligtingsdae van 7 tot 14 September 2021.
GESELS SAAM oor verskeie aspekte van volhoubaarheid, insluitend die ekonomie, klimaatsverandering, beste besproeiingspraktyke, effektiewe spuittoediening en die gebruik van natuurlike predatore.
Die inligtingsdae word vir die eerste keer fisies gehou nadat dit sedert die aanvang van Covid-19 in 'n webinaarformaat aangebied is. Slegs 'n beperkte aantal sitplekke is beskikbaar en streng veiligheidsprotokolle sal deurgaans geld.
Dieselfde program word grotendeels gevolg, en sekere van die dae word in samewerking met die biologiese beheerspesialiste fieldBUGS aangebied.
• Stand van die Suid-Afrikaanse wynbedryf.
• Die wynwêreld se benadering teenoor klimaatsverandering.
•Beste besproeiingspraktyke & gevallestudies.
• Faktore wat doeltreffende spuittoedienings beïnvloed.
• Die gebruik van natuurlike predatore in wingerdbestuur.
Die bywoningskoste vir die onderskeie streeksinligtingsdae wissel tussen R150 en R250 per persoon. Registreer aanlyn by https://sales.vinpro.co.za/ of kontak Lesley Paulse by 021 276 0429, lesley@vinpro.co.za. Alternatief, sien asb aangeheg registrasie vorm.
Weskus se blomme 'n groot trekpleister
Die Weskus-streek is bekend vir sy pragtige blomme hierdie tyd van die jaar.
Die goeie reënval in Julie vanjaar het bygedra dat vanjaar se blommeprag groter en meer kleurvolle blomme oplewer.
Met die aanvang van die blomseisoen in Augustus het die streek reeds 'n toename in besoekers gesien wat die toerisme sektor en plaaslike ekonomie 'n welkome hupstoot gee.
Die toerisme sektor is krities tot plaaslike ekonomiese groei en skep werk aan vele in die Weskus. Die sektor is tans besig om stelselmatig te herstel van die negatiewe impak van die nasionale inperking as gevolg van COVID19.
Gurshell Abrahams, Weskus Toerisme Bestuurder, sê dit is verblydend om te sien dat daar soveel mense die streek besoek. "Die blomseisoen is altyd 'n besige tyd vir die toerisme sektor in die Weskus.
"Ons wil net al die besoekers herinner dat hulle die COVID-19 regulasies ten alle tye moet eerbiedig" het Abrahams gesê.
Besoekers wat meer inligting oor die blomme wil bekom kan die Weskus Blomlyn by 079 741 0113 skakel.
Weskus Toerisme stel ook 'n weeklikse verslag op oor waar die mooiste blomme besigtig kan word. Indien jy inligting oor die streek se blomme in elektroniese formaat wil ontvang kan jy registreer op Weskus Toerisme se webtuiste by www.weskustourism.org of rig 'n epos aan tourism@wcdm.co.za.
Sport – Sterre skitter op baan
Anesce du Toit en Franco Rust van die Laerskool Dirkie Uys op Moorreesburg het die naweek aan die TSA Eden Mini-4-uitdaging op Oudtshoorn deelgeneem. Anesce het 'n 5de plek behaal vir die meisies o.16-afdeling, terwyl Franco 'n 4de plek behaal het in die seuns o.14-afdeling.
Beleggings op MRB
Die inwoners van Moorreesburg kan uitsien na groot beleggings in die toekoms van hul dorp.
Die nuwe beleggings wat vir die dorp beplan is, gaan verskeie geleenthede skep en sal Moorreesburg in die komende maande en jare ondersteun.
Swartland Munisipaliteit het hierdie inligting met die Moorreesburg Sakekamer gedeel op 'n spesiale (COVID-19 onderhewig) vergadering op 25 Augustus 2021.
Die munisipaliteit, as gasheer, het inligting gedeel oor eie projekte terwyl verteenwoordigers van SANRAL en die Wes-Kaapse regering ook genooi was om hul projekte met inwoners te deel.
Die Munisipaliteit is tans besig met een van die grootste kapitaalprojekte in die geskiedenis van Moorreesburg. Die opgradering van die afvalwateraanleg het reeds in Oktober 2020 afgeskop en sal na verwagting in Januarie 2023 voltooi word. Die begroting vir die projek beloop R122 miljoen (BTW uitgesluit) en sal die ou fasiliteit wat uit 1975 dateer vervang. Die bestaande fasiliteit het die einde van sy funksionele leeftyd bereik. Die nuwe aanleg se kapasiteit beloop 1,5Ml/d. Die tegnologie wat ingespan word, word wêreldwyd gebruik en staan bekend as 'n denitrifiserende geaktiveerde slykstelsel en sal 'n meganiese ontwateringstelsel insluit.
Die Wes-Kaap se regering is tans besig met die bou van 'n nuwe hoërskool in die dorp. Die behoefte aan 'n hoërskool is reeds 'n geruime tyd 'n prioriteit vir die inwoners van Moorreesburg en die nuwe skool sal voorsiening maak vir meer as 880 leerders. Die skool sal beskik oor 24 algemene klaskamers, 1 veeldoelige klaskamer, 'n spesiaal ingerigte klaskamer vir fisiese en chemiese wetenskap, 'n multimedia sentrum, 'n skoolsaal, administrasiegebou en 'n toekoms sportveld. Die totale geraamde koste van die projek beloop R63.3 miljoen. Die eerste graad 8 en 9 leerders sal reeds in Mei 2022 na die nuwe skoolgebou toe kan skuif.
SANRAL begin ook eersdaags met die opgradering van die N7 tussen Rooidraai en Moorreesburg. Die werk behels die opgradering van die padoppervlak, die verbreding van die pad in strategiese areas en die opgradering van strategiese kruisings op die roete. Hierdie opgraderings is veral belangrik vir ons plaaslike landbouers wat hierdie pad elke dag gebruik en staatmaak op die pad vir veilige en betroubare vervoer van hul produkte van en na die plase. Die werk sal ongeveer 36 maande duur en SANRAL sal na verwagting in September 2021 met die mobilisering begin.
Al hierdie projekte gaan ook gebruik maak van plaaslike inwoners vir werksgeleenthede. Burgemeester Van Essen het by die geleentheid gesê: "Nie net word daar belê in die kritiese infrastruktuur vir van ons dorpe nie, maar daar word ook werksgeleenthede vir ons inwoners geskep in hierdie baie uitdagende ekonomiese klimaat". Munisipale bestuurder, Joggie Scholtz, het beklemtoon dat belegging in, en onderhoud van infrastruktuur die belangrikste werk van 'n munisipaliteit is om seker te maak ons dorpe bly ekonomies lewensvatbaar en aanloklik vir verdere belegging en groei.
Soos die projekte vorder, sal daar ook deurlopend met die inwoners gekommunikeer word deur die onderskeie rolspelers. Dit is 'n opwindende tyd vir die inwoners van Moorreesburg wat definitief baie baat sal vind by hierdie verwikkelinge.
Damvlakke in die Wes-Kaap
Met die afgelope week se reën en sneeu, het die damvlakke van die watervoorsieningskanaal van die Wes-Kaap aansienlik gestyg. Die Voëlvleidam, die Swartland se enigste bron van water, is nou 96.3% vol, met die bergpieke rondom die dam wat wit is onder die sneeu.
Koue weer word vir die res van die week voorspel, met volgende Woensdag wat 'n styging tot 23 grade sal sien. Reën word ook voorspel vir Vrydag en Sondag.
Die temperature wissel tussen 'n minimum van 4 grade tot 'n maksimum van 18 oor die komende week, met die uitsondering van Woensdag.